CV’ets indhold bør struktureres i flere afsnit. Nogle af dem er absolut nødvendige, og andre er valgfrie. De valgfrie afsnit bør kun skrives, når de er relevante for din drømmestilling og øger dine chancer for at få jobbet. Følgende er de væsentligste og mest anvendte afsnit i et CV. Personlige oplysninger Afsnittet ”Personlige oplysninger” placeres øverst i CV-layoutet og indeholder: Dit fulde navn Adresse (eller blot den by, du bor i) Telefonnummer E-mailadresse Evt. et link til din hjemmeside eller LinkedIn-profil Hvis stillingen kræver et kørekort og/eller egen bil, er det også under personlige oplysninger, du bør angive det. For at undgå forskelsbehandling kan du undlade at oplyse din alder, køn, nationalitet, civilstatus, familieforhold og fakta om dit helbred, medmindre du er helt sikker på, at disse informationer øger dine chancer for at få dit drømmejob. Det samme gælder dit CV-foto. CV-resumé - din profiltekst Et CV-resumé eller en CV-profiltekst er et introduktionsafsnit på 2-5 sætninger øverst på CV’et. Det præsenterer dig i en nøddeskal og giver en meget koncentreret opsummering af dine kvalifikationer, erfaringer og resultater. Det er også her, du beskriver, hvad du kan bidrage med hos den pågældende arbejdsgiver. CV-resuméet kan betragtes som en skreven elevatortale, der formidler den vigtigste information til den travle arbejdsgiver på få sekunder. Erhvervserfaring Når du beskriver din arbejdserfaring på CV’et, er det vigtigt at inkludere følgende oplysninger om hver stilling, du har haft: Virksomhedens navn og geografisk placering Stillingsbetegnelse Start- og slutdatoer En oversigt over dine ansvarsområder og opgaver. Overvej dit ordvalg – det kan være en god idé at anvende udsagnsord, f.eks. "udviklede", ”strukturerede”, ”ledede”, osv. En beskrivelse af de resultater, du har opnået og de færdigheder, du har udviklet. Det kan anbefales at inkludere tal, f.eks. "forøgede salget med 20% gennem implementering af en ny salgsstrategi". Det er vigtigt at strukturere afsnittet om din erhvervserfaring på en logisk måde, så det er let at læse og forstå. Brug gerne en omvendt-kronologisk rækkefølge, eller gruppér dine jobs efter branche, stillingstype eller kompetence. Hold øje med dit CV’s samlede længde: Fylder det mere end to sider, kan du fjerne de stillinger, der er mere en 10 år gamle. Uddannelse Når du skriver om din uddannelse på dit CV, er det vigtigt at inkludere følgende oplysninger: Uddannelsesinstitutionens navn og placering Start- og slutdatoen Uddannelsens titel og niveau, f.eks. "Bachelor i International Business", samt dit specialiseringsområde. Særligt gode præstationer eller priser. For akademiske uddannelser anbefales det at skrive 1-2 sætninger om, hvilke kompetencer du har udviklet, og hvad du er i stand til at udføre helt konkret. Relevant efteruddannelse, kurser eller certificeringer kan angives i afsnittet om uddannelse eller i et afsnit for sig. Færdigheder og kompetencer Dine færdigheder og kompetencer skal helst grupperes og præsenteres i forskellige afsnit på CV’et:  Faglige kompetencer: Disse kan flettes ind i dit resumé og erfaringsbeskrivelser, og du kan lave en punktopstilling af 3-5 spidskompetencer i kolonnen under dit CV-foto. Sprogkundskaber er altid et afsnit for sig – oftest i margen – og angives med kompetenceniveauer. Tekniske og IT-færdigheder (hårde færdigheder): Et højst nødvendigt afsnit, hvor færdighederne angives som en liste. Hvis du vælger at lave en CV-sektion med kurser og certifikater, skal du være opmærksom på, at du ikke gentager dig. Personlige kompetencer og bløde færdigheder: Disse kan komme til udtryk i dit CV-resumé, dine beskrivelser af tidligere stillinger, fritidsinteresser (især frivilligt arbejde) eller i et afsnit for sig. Læg særligt vægt på bløde færdigheder som samarbejdsevner, klar kommunikation og andre people-skills. Fritidsinteresser Hvis du vil angive dine fritidsinteresser på CV’et, er tommelfingerreglen at vælge en sportsaktivitet og en frivillig beskæftigelse. Disse interessetyper viser dig som en aktiv person, der tager ansvar og står op både for sig selv og for andre eller en god sag. Når det kommer til sport, anbefales det at du undgår at skrive, at du dyrker en bestemt sport på eliteniveau. Undersøgelser viser, at dette signalerer arbejdsgivere om, at du kan have et delt fokus mellem arbejde og sport. Referencer Inden GDPR trådte i kraft, plejede man at lave et afsnit med referencer, hvor man angav sine referenters navne, stillinger og kontaktoplysninger. I dag skriver man blot ”Referencer kan fremsendes på opfordring” i bunden af CV’et. Det er altid en god idé at have din referenceliste klar, inden du sender dit CV af sted. Husk også at informere alle dine referenter om, at de kan forvente opkald fra forskellige arbejdsgivere.